Premierul Victor Ponta a scris pe pagina sa de Facebook că vedeta Messi, autor a două goluri în meciul de marţi de la Tbilisi dintre Barcelona şi Sevilla, nu l-a băgat în seamă la primirea trofeului.

"Recunosc!!! Messi m-a ignorat! O să îmi ceară Dna Gorghiu demisia!!!", a scris Victor Ponta.

Premierul Victor Ponta a fost, marţi seara, la Tbilisi, unde a asistat la meciul de fotbal Supercupa Europei dintre Barcelona şi Sevilla, iar înainte de meci, premierul a participat la o cină oficială organizată de omologul său din Georgia, dar şi la o degustare de vinuri.

Potrivit unor fotografii postate de premierul Georgiei Irakli Garibashvili, pe pagina sa oficială de Facebook, Victor Ponta împreună cu ministrul Agriculturii Daniel Constantin au participat la dineul oficial, dar şi la o degustare de vinuri, primul ministru făcând o poză la o sticlă de vin, după ce a băut.

Şeful Executivului a văzut meciul pentru Supercupa Europei dintre Barcelona şi Sevilla din tribuna oficială alături de omologul său georgian, dar şi de alţi zeci de oficiali din întreaga lume.

Deplasarea a avut loc la doar o zi de la întoarcerea premierului din concediul de odihnă, iar informaţiile apar doar pe pagina de Facebook a premierului georgian Irakli Garibashvili , în timp ce Guvernul nu a dat niciun fel de detalii referitoare la programul lui Ponta.